**CONSILIUL NAȚIONAL AL ELEVILOR**

**Solicităm respectarea dreptului la participare la luarea deciziilor și pe perioada stării de urgență!**

Este binecunoscut publicului larg faptul că, o dată cu instaurarea stării de urgență, democrația a avut de suferit, iar dreptul cetățenilor la participarea în cadrul procesului decizional a fost obstrucționat. Societatea civilă face apel la Guvernul României să protejeze dreptul cetățenilor la participare activă la nivelul comunităților lor – nu considerăm că democrația trebuie abandonată în perioada de criză, întrucât acest fapt este esențial în vederea creșterii gradului de coeziune în comunitățile locale, în vederea promovării solidarității și a responsabilității sociale.

 Obiectivul European de Tineret cu numărul 4, Informare și Dialog Constructiv, parte a Strategiei de tineret a Uniunii Europene 2019-2027, prevede:

*Asigurarea că tinerii au un acces mai bun la informaţii corecte, îmbunătăţirea capacităţii lor de a evalua în mod critic informaţiile şi angajarea lor într-un dialog participativ şi constructiv.*

 *Tinerii întâmpină dificultăți în verificarea acurateții și corectitudinii informațiilor. Ei au nevoie să fie pregătiţi mai bine pentru a naviga în peisajul media și a participa la dialog constructiv.*

 *• Împuternicirea tinerilor de a fi utilizatori critici, responsabili şi producători de informații.*

 *• Asigurarea că tinerii au abilitatea de a recunoaște și de a raporta în mod repetat știrile false şi să verifice acurateţea surselor de ştiri folosite.*

*• Asigurarea că tinerii au abilitatea să recunoască şi să raporteze discursurile instigatoare la ură şi discriminarea din mediul online şi offline.*

 *• Asigurarea că tinerii se pot angaja într-un dialog respectuos, tolerant şi non-violent online şi offline.*

*• Asigurarea unui acces la informaţii uşor de înţeles, prietenoase pentru tineri, informaţii care să respecte codurile de etică şi standardele de calitate.*

*• Asigurarea că părinții, tutorii și toți cei implicați în educația și formarea tinerilor deţin competențe media şi digitale și că aceştia reprezintă surse de informații de încredere pentru tineri.*

Elevii din România, reprezentați de Consiliul Național al Elevilor, au nevoie de informare permanentă și de un cadru care să le permită angrenarea într-un dialog constructiv cu autoritățile publice locale, drept care solicităm următoarele:

* Transparentizarea activității autorităților publice locale, prin informarea permanentă a cetățenilor privind procesul decizional de la nivel local, de exemplu: numărul de cazuri de Coronavirus în comunități, numărul de izolați, numărul de persoane testate, situația achizițiilor echipamentelor (kit-uri, aparate de testare);
* Garantarea, de către Ministerul Lucrărilor Publice, Administrației și Dezvoltării, a operaționalizării audiențelor online cu decidenții de la nivel local, astfel încât elevii să poată să solicite astfel de audiențe prin care să adreseze principalele probleme cu care aceștia se confruntă;
* Implementarea unor mecanisme de audiențe online de către membrii Parlamentului României, astfel încât aceștia să poată răspunde nevoilor cetățenilor și să rămână în contact cu aceștia pentru radiografierea stării de fapt din fiecare comunitate;
* Desfășurarea, în regim de videoconferință, cu regularitate, a întrunirilor forurilor decizionale și consultative de pe lângă administrațiile publice locale (consilii consultative pe probleme de tineret de pe lângă Primărie/Consiliul Județean), la care elevii să aibă acces, iar vocea lor să fie auzită de către decidenți.

*Elevii din România solicită, cu fermitate, transparență, dialog și responsabilitate din partea administrațiilor publice locale. Avem nevoie să cunoaștem exact coordonatele privind gestionarea crizei de Coronavirus în comunități și, în logica îmbunătățirii relațiilor dintre administrație și cetățean, simțim nevoia acută de dialog constructiv, este necesar ca ministerele implicate să se asigure că beneficiarii direcți ai educației, elevii, pot participa în audiențe online cu decidenții de la nivel local, pentru a adresa problemele cu care aceștia se confruntă*, a declarat Antonia-Laura Pup, președintele Consiliului Național al Elevilor.